<classify> ALIYEKUWA Waziri wa Fedha, Mustafa Mkulo pichani ameshangazwa na baadhi ya watu, wanaodai anataka kugombea ubunge wa Jimbo la Kilosa mkoani Morogoro.Mkulo aliyewahi kuwa Mbunge wa Kilosa kwa miaka 10, alisema hana mpango wowote wa kugombea nafasi hiyo. Akizungumza na waandishi wa habari mjini Morogoro jana wakati akitoa salamu za Mwaka Mpya wa 2020, Mkulo alisema hajabadilisha uamuzi wake wa kutogombea nafasi ya ubunge na kushangazwa na baadhi ya watu wanaodai anataka nafasi hiyo.Kuna watu wamekuwa wakidai nataka kugombea tena ubunge Kilosa...hizi ni habari za uongo, sina mpango wa kugombea ubunge sehemu yoyote ile hapa nchini, alisema Mkulo aliyeiongoza Kilosa kuanzia mwaka 2005 hadi 2015.Mkulo alisema bado anajivunia miaka 10 ya ubunge wa Kilosa, kwani alitekeleza Ilani ya Chama Cha Mapinduzi CCM kwa vitendo na wana-Kilosa kuridhika na utendaji wake.Watu wawe na amani jamani, mimi sitagombea popote pale, wasianze kusema sema maneno ambayo hayapo, sina mpango wa kugombea na sitagombea popote, alisema waziri huyo wa 12 wa Fedha wa Tanzania kuanzia Februari 13, 2007 hadi Mei 7, 2012.Aidha, alisema ataendelea kuwa mwanachama na kada kindakindaki wa CCM. Alisema ataendelea kutoa mawazo yake kwa CCM ili chama kitekeleze mipango yake ya kimaendeleo.Katika salamu zake za mwaka 2020, Mkulo alisema anafurahishwa na utendaji kazi wa Rais Dk John Magufuli.Huu ni utaratibu wangu wa kila mwaka kutoa salamu za Mwaka Mpya tangu nikiwa mbunge na sasa ni wakati wa kusema ukweli...Rais Magufuli kwa miaka minne amefanya mengi mazuri anahitaji pongezi kutoka kwa Watanzania hasa katika kupandisha uchumi na kuboresha miundombinu ya nchi hii, alisema Mkulo.  <topic>: KITAIFA 